Eelnõu 18.09.2025

Esitaja: vallavalitsus

Ettekandja: maa- ja keskkonnaspetsialist

Urmas Kolina



**KANEPI VALLAVOLIKOGU**

**OTSUS**

Kanepi 18.09.2025 nr 1-3/

**Arvamuse andmine Jõksi II kruusakarjääri**

**keskkonnaloa esmataotluse nr T/KL-1028879 kohta**

Maapõueseaduse (MaaPS) § 48 kohaselt annab kaevandamisloa kohaliku tähtsusega maardlas Keskkonnaamet, kes teatas, et on võtnud menetlusse OÜ KEDOKA (registrikood 11348812, aadress Maasikmäe 6, Puiga küla, Võru vald, Võru maakond) 12.05.2025 esitatud keskkonnaloa taotluse. Taotletav karjäär asub Põlva maakonnas Kanepi vallas eraomandisse kuuluval kinnistul Kõivistiku (katastritunnus 28401:001:1026).

01.01.2020 jõustunud maapõueseaduse redaktsiooni § 49 lg 6 kohaselt saadab kaevandamisloa andja kaevandamisloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates. Juhul, kui arvamust ei ole ette antud tähtajaks esitatud, loetakse dokumendid kooskõlastatuks ja lahendatakse haldusmenetluse seaduse § 16 lg 2 kohaselt taotlus valla arvamuseta.

Keskkonnaamet edastas 30.07.2025 Kanepi vallavalitsusele KOTKAS infosüsteemi kaudu dokumendi nr DM-131823-9 “ Jõksi II kruusakarjääri taotluse menetlusse võtmine ja edastamine kohaliku omavalitsuse arvamuse saamiseks“ koos selle juurde kuuluvate lisadega.

Esitatud taotluse kohaselt soovitakse keskkonnaluba saada ehituskruusa kaevandamiseks Jõksi II kruusakarjääri mäeeraldisel. Taotletav mäeeraldis hõlmab Jõksi liiva maardla (registrikaart nr 729) ehituskruusa aktiivse tarbevaru plokki nr 7. Tegemist on uue mäeeraldisega, mille määeraldise pindala on 3,82 ha, teenindusmaa pindala kattub täielikult mäeeraldisega olles samuti 3,82 ha. Mäeeraldisega seotud varu on järgmine: ehituskruus tarbevaru on 184 tuh m³ ja kaevandatav varu 164 tuh m³. Maavara kaevandamise keskmiseks aastamääraks on 10 tuh m³. Maavara kasutusaladeks on ehitus ja teede ehitus. Looduslikul kujul saab jämepurrurikast kruusa kasutada täitepinnasena. Peale jämepurdse materjali väljasõelumist saab liiva kasutada valikuliselt ehitussegudes. Purustatud kruus sobib kruusateede katete ehituseks ja remondiks.

Keskkonnaloa kehtivusajaks taotletakse 15 aastat. Kaevandatud maa korrastatakse rohumaaks.

Jõksi liivamaardla Jõksi II kruusakarjääri mäeeraldis ja mäeeraldise teenindusmaa (pindala 3,82 ha) asuvad Põlva maakonnas Kanepi vallas Jõksi külas eraomandisse kuuluval Kõivistiku (katastritunnus 28401:001:1026; pindala 42663,0 m2, maa sihtotstarve on 100% maatulundusmaa) maaüksusel. Kõivistiku maaüksuse omaniku nõusolek tema omandis oleva kinnisasja kasutamiseks on lisatud loa taotlusele.

Kõivistiku (katastritunnus 28401:001:1026) maaüksuse omanik ja taotletava Jõksi II kruusakarjääri mäeeraldise teenindusmaast kirde poole jääva Jõeääre (katastritunnus 28401:001:1025) kinnistu omanik on kooskõlastanud Jõksi II kruusakarjääri mäeeraldisel maavara kaevandamise (lisa 2). Jõeääre (katastritunnus 28401:001:1025) kinnistule, ligikaudu 30 m kaugusele Jõksi II kruusakarjääri mäeeraldisest, jääb elamu, mille omanik on nõus maavara kaevandamisega temale kuuluvast majast vaid 30 m kaugusel (lisa 2).

Maa sihtotstarvet Kõivistiku maaüksusel Jõksi II kruusakarjääri mäeeraldisel ja mäeeraldise teenindusmaal (3,82 ha pindalal) soovitakse muuta mäetööstusmaaks. Mäeeraldise teenindusmaal on tegemist haritava maa, loodusliku rohumaa ja metsamaaga.

Jõksi II kruusakarjääri mäeeraldis piirneb põhja ja loode poolt Ristimäe (katastritunnus 28501:002:0006) maaüksuse haritava maaga. Jõksi II kruusakarjääri mäeeraldis piirneb põhja ja kirde poolt Jõeääre (katastritunnus 28401:001:1025), ida poolt Oja (katastritunnus 28501:002:0288) ja lõuna poolt Nõlvaku (katastritunnus 28501:002:0023) ning Kalda (katastritunnus 28501:002:0280) maaüksuste haritava maaga.

Jõksi II kruusakarjääri mäeeraldisest ida poole jääb kohalik Jõeääre tee (nr 2850117), mis viib

riigi kõrvalmaanteele Silgu-Jõksi (tee nr 18123). Jõksi II kruusakarjääri mäeeraldisest lääne poole jääb Saverna-Jõksi riigi kõrvalmaantee (tee nr 18168).

Jõksi II kruusakarjääri mäeeraldisest ligikaudu 250...300 m kaugusele põhja ja ida poole jääb

Võhandu jõgi (VEE1003000) ja ligikaudu 600...700 m kaugusele lõuna poole jääb Jõksi järv

(VEE2122400).

Lähim elamu asub Jõksi II kruusakarjääri mäeeraldisest kirde pool ligikaudu 30 m kaugusel Jõeääre (katastritunnus 28401:001:1025) kinnistul. Kinnistu omanik on kooskõlastanud maavara kaevandamise Jõksi II kruusakarjääris.

Elamud asuvad veel Jõksi II kruusakarjääri mäeeraldisest lõuna pool ligikaudu 150 m kaugusel Sepalätte (katastritunnus 28501:002:0022), ida pool ligikaudu 200 m kaugusel Oja (katastritunnus 28501:002:0288), põhja pool ligikaudu 260 m kaugusel Ristimäe (katastritunnus 28501:002:0006), edela pool ligikaudu 260 m kaugusel Mägiste (katastritunnus 28501:002:0041), kagu pool ligikaudu 300 m kaugusel Kalda (katastritunnus 28501:002:0280) ning loode pool ligikaudu 300 m kaugusel Kasemäe (katastritunnus 28501:002:0270) kinnistutel.

Jõksi II kruusakarjääri mäeeraldise teenindusmaa piires ja vahetus läheduses ei asu Natura 2000

linnu- ega loodusalasid, looduskaitsealasid, kaitstavaid looduse üksikobjekte ning riikliku kaitse all olevaid kultuurimälestisi.

Jõksi II kruusakarjääris paikneb kaevandatav maavara põhjaveetasemest kõrgemal, seega kaevandamine ei riku piirkonna veerežiimi ega mõjuta piirkonna majapidamiste kaevude vee

taset ega vee kvaliteeti.

MaaPS § 48 alusel on keskkonnakaitselised kaalutlused peaasjalikult Keskkonnaameti, mitte omavalitsuse pädevuses. Kaevandamisega seonduvate keskkonnahäiringute uurimiseks on Keskkonnaametil vajalik koostada keskkonnamõjude eelhinnang.

12.08.2025 pöördusid ühise avaldusega (registreeritud Kanepi vallavalitsuse dokumendiregistris nr 6-3/2025/36-1) Kanepi vallavalitsuse poole 43 Jõksi küla elanikku ning väljendasid vastuseisu kavandatavale kaevandusele. Esitati argumendid, miks peetakse loa andmist põhjendamatuks.

Avalduse esitajate hinnangul kahjustaks kaevandus kogu ümbritsevat piirkonda jätkusuutliku elukeskkonnana – nii visuaalselt, keskkonnaalaselt kui ka majanduslikult, mõjudes negatiivselt kogu vallale. Hetkel kasutatakse ja haritakse antud maa-ala aktiivsena põllumajanduslikel eesmärkidel ja on säilinud suurepäraselt sealne algupärane maastik. Kaevanduse korral kaob osa kaunist mäenõlvast, mis kulgeb Saverna – Jõksi tee äärest ja moodustab ühe terviku kohe kavandatava kaevanduse kõrval asuva Ristimäega, kus kasvavad ajaloolised Jõksi ristimännid. Lättemäel asuvad Hinni vana taluaseme maadel filmist "Suvi" kuulsaks saanud võttepaigad vaatega ürgorule, samad Jõksi küla ilusad vaatekohad on kantud ka valla ja maakonna üldplaneeringutesse. Vaadete suund on just sellele mäenõlvale kuhu planeeritakse hetkel kaevandus rajada. Jõksi järv ja selle ümbrus on rikkalikuks elukeskkonnaks paljudele loomadele, lindudele, kahepaiksetele, roomajatele ja kaladele. Kaevanduse rajamine Jõksi järve ja Võhandu jõe vahetusse lähedusse (linnulennult 680 m Jõksi järveni ja 250 m Võhandu jõeni) võib märgatavalt mõjutada erinevate liikide elurikkust ja põhjustada nende hävimise või kadumise nendelt aladelt. Lisaks tuntakse muret kaevandamise võimalikust mõjust lähedalasuvatele kaevudele – juba praegu kipuvad salvkaevud suviti kuivaks jääma ning planeeritava karjääri tegevus võib piirkonna kaevud sootuks kuivale jätta, olenemata aastaajast. Samuti võib ka pöördumatut kahju saada kõigest 250m kaugusel asuv Võhandu jõgi. Leitakse, et nii väikese pindala peal teostatav kaevandus tekitab proportsionaalselt ebamõistlikult suure kahju piirkonna ökosüsteemile, elurikkusele, veekogude tasakaalule ning kogu loodus- ja elukeskkonnale. Jõksi külas on aktiivne kogukond, kes väärtustab oma elukeskkonda. Soovitakse, et algupärane elukeskkond siin säiliks. Avaldatakse mõistmist, et tänapäeval on vaja kaevandada maavarasid, rajada uusi teid, ehitisi, arendada meie riigi infrastruktuuri jne. Kuid antud kaevanduse rajamine keset loodusega harmoonilises kooskõlas elavat ajaloolist ja jätkusuutlikku küla, tundub lihtsalt niivõrd vaenulik, seda enam, et kaevandatakse väga väikesel maa-alal ja pinnasest saadav materjali hulk ning kasutegur on minimaalne, aga kaevandusega tekitatav negatiivne mõju väga suur.

25.07.2025 edastati Ristimäe kinnistu (28501:002:0006) omaniku Ülo Laanoja poolt Keskkonnaametile ja Kanepi vallavalitsusele vastuväide keskkonnaloa taotluse kohta (registreeritud Kanepi vallavalitsuse dokumendiregistris nr 6-3/2025/30-1).

Ülo Laanoja poolt esitatud vastuväide tugines alljärgnevatel argumentidel.

Kanepi valla üldplaneering keelustab kaevandamise kavandataval katastriüksusel. Planeerimisseaduse § 6 p 9 kohaselt on maakasutuse juhtotstarve üldplaneeringuga määratav maa-ala kasutamise valdav otstarve, mis suunab kogu piirkonna tulevikku. Vaidlusalune mäeeraldis asub kinnistul, mille juhtostarve on üldplaneeringu kohaselt põllu- ja metsamaa, mitte aga mäetööstusmaa.

Kanepi valla üldplaneeringu punkt 4.5 näeb selgesõnaliselt ette, et üldplaneeringu kehtivuse ajal uusi kaevandamisalasid ei kavandata. Sellest järeldub, et olemasolevad maardlad on piisavad ja nende ammendamine on prioriteet. Üldplaneeringu punkti 5.15.3 järgi eelistatakse olemasolevate maardlate kasutamist uute karjääride avamise asemel.

Piirkonnas on juba kolm tegutsevat kruusakarjääri (Kolleri-Saverna, Saverna, Laiavangu), mis tagavad varustuskindluse vähemalt järgmise 10 aasta jooksul (ÜP p 5.15.3).

Seega oleks keskkonnaloa andmine vastuolus kehtiva üldplaneeringuga ning eeldaks planeeringu muutmist, milleks ei ole antud hetkel alust. Kohalikul omavalitsusel ei ole ka kohustust algatada üldplaneeringu muutmist ainuüksi kaevandamisloa menetluse tõttu (vt MaaPS § 55 lg 4).

Kaevandamise keskkonnamõju väljaselgitamise kohustus lasub Keskkonnaametil kui loa andjal, mitte kohalikul omavalitsusel ega elanikel (vt MaaPS § 48 ja KeHJS § 31 lg 1). KeÜS § 11 lg 2 ja HMS § 6 kohaselt tuleb menetluses välja selgitada kõik olulised asjaolud ja vajadusel koguda tõendeid omal algatusel. Kui otsustajal ei ole piisavat teavet, ei saa ta teha õiguspärast otsust, sh ei saa välistada keskkonnaohtu ega määrata riski maandamise tingimusi.

Kõivistiku katastriüksuse vahetus läheduses Ristimäe kinnistul asuvad kaks ristipuud, mis on oluline osa kohalikust matusekombestikust ja pärandkultuurist. Ristipuudesse on lõigatud matuserist teel kalmistule ning need tähistavad loodususundiliste ja kristlike traditsioonide sulandumist. Kanepi valla üldplaneering näeb ette ristipuude kohaliku kaitse alla võtmise looduskaitseseaduse § 43 ja § 44 alusel, ning Muinsuskaitseamet on algatanud nende kaitse alla võtmise. Ristipuude asukohad on märgitud maakasutuskaardil. Kavandatava mäeeralduse lähedus ristipuudele tähendab, et kaevandamine võib pöördumatult kahjustada pärandkultuuri.

Kavandatav tegevus tekitab täiendava müra, tolmu ja liikluskoormuse, mis kahjustab olulisel määral mitte ainult kohalike elanike elukeskkonda, vaid ka kohalikku ning valla hallatavat kruusakattega teede võrgustikku. Kavandatav karjäär rikub väärtuslikku maastikku ning kaasnev müra, õhusaaste ja liikluskoormus kahjustavad looduskeskkonda ning kohalikku faunat, sealhulgas looduskaitsealuste liikide pesitsus- ja elupaiku. Kaevandamine võib mõjutada põhjavee taset ja ohustada joogivee ning Võhandu jõe (250 m kavandatavast karjäärist) vee kvaliteeti – taotluses puudub vastav sõltumatu hindamine. Piirkonnas on juba kolm tegutsevat kruusakarjääri (Kolleri-Saverna, Saverna, Laiavangu), mille varu tagab varustuskindluse vähemalt järgmise 10 aasta jooksul (ÜP p 5.15.3).

Jõksi küla elanike nimel pöördus 15.08.2025 Ott Rätsep kirjaga Muinsuskaitseameti poole palvega anda seisukoht seoses Kõivistiku katastriüksusel planeeritava kaevandusega. Kirjale lisatud pöördumises Kanepi valla poole on välja toodud piirkonnas säilinud traditsioonilise põllumajandusmaastiku säilimine ning Jõksi ristimännid Saverna-Jõksi tee ääres.

Muinsuskaitseamet vastas, et Jõksi ristimännid ei ole kultuurimälestistena riikliku kaitse all, kuid esindavad matusetalituse käigus puutüvedele ristide tegemise tava ning on seetõttu suure kultuuriväärtusega ning väärivad säilitamist. Jõksi esimene ristimänd (plekist ristiga) on kahjuks kuivanud ning selle riikliku kaitse alla võtmine ei ole enam päevakorras. Jõksi teine ristimänd on praegu veel elujõuline, kuid selle seisund on samuti saanud kannatada tõenäoliselt teeäärsete kraavide rajamisega.

Ristide lõikamise kombel on suurem kontekst kui üksikud ristipuud või ka ristimetsad. Riste lõigati puudesse nende teede ääres, mida mööda matuseprotsessioonidel oli tavaks kalmistule liikuda. Niimoodi kujunes traditsioonilist matusekombestikku peegeldav maastik, mis hõlmas nii ajaloolisi liikumisteid kalmistu poole kui kirikut ja kalmistut ennast. See maastik ise on kultuuriväärtuslik ning eelkõige hinnatud kohalike inimeste poolt. Karjääri rajamine ühe sellise ajaloolise tee äärde pidurdaks traditsiooni jätkamise võimaluse sellel kohal ning omaks ilmselt mõju kaugemalegi, olenevalt karjääri suurusest ja selle infrastruktuuri ulatusest. Jõksi küla puhul on kalmistuteks, teel milleni puudesse riste lõigati, Kanepi-Mäe ja Kanepi-Ala kalmistud. Säilinud kohti kasutatakse samamoodi ka praegu.

Muinsuskaitseamet on esitanud seisukoha, et karjääri rajamine sellisele traditsioonilisele maastikule ei ole ristide puudesse lõikamise traditsiooni jätkuvuse seisukohast toetav. Ristipuude traditsioon on Kagu-Eestis on unikaalne sellelaadne kultuurinähtus, mille jätkumist tuleks kohaliku võimu poolt igati soodustada. Ühtlasi juhib Muinsuskaitseamet tähelepanu, et Kanepi valla üldplaneeringuga on tehtud ettepanek ristipuude võtmiseks kohaliku kaitse alla looduskaitseseaduse §43 ja 44 mõistes. Seetõttu on Kanepi vald võtnud endale kohustuse tagada olemasolevate ristipuude säilimine ning traditsiooni jätkumine nendes teeservades kasvavatel teistel puudel.

Kanepi Vallavolikogu 15.02.2024 otsusega nr 1-3/3 kehtestatud Kanepi valla üldplaneeringu maakasutusplaanil on Kõivistiku katastriüksus tähistatud väärtusliku maastikuna.

Väärtuslikud maastikud üldplaneeringu mõistes (p 5.2) kannavad olulisi väärtusi: kultuurilis-ajaloolisi, looduslikke, esteetilisi ja identiteediväärtust. Planeering näeb väärtuslikke maastikke ka puhkealadena nii kohalikele elanikele kui laiemalt külastajatele. Väärtuslikud maastikud on aladeks, kus eelisarendada puhkemajanduslikku ettevõtlust. Säilitada tuleb väärtuslike maastike arhitektuuriline ja maastikuline miljöö. Maa sihtotstarbe muutmisel tuleb säilitada olemasolev maastikumuster.

Planeeringu p 5.15.1 kehtestab, et maardlate kasutuselevõtul tuleb vältida võimalusel alasid, mis asuvad väärtuslikel põllumajandusmaadel ja väärtuslikel maastikel. Juhul, kui nimetatud aladel on kaevandamine majanduslikult otstarbekas, tuleb kaaluda eelnevalt kaasnevaid mõjusid väärtuslikele maastikele.

Põlva maakonnaplaneeringuga 2030+ kohaselt jääb Kõivistiku kinnistu II kategooria tähtsusklassi väärusliku maastiku alale (maakondliku tähtsusega maastik).

Omavalitsus võtab kaevandamisloa taotlusele arvamust andes arvesse kohaliku kogukonna huvisid, keskkonna ja kultuuripärandi hoidu ning lähtub üldistest sotsiaalsetest teguritest.

1. Kaevandamisloa taotlusele OÜ Kedoka poolt lisatud seletuskirja kohaselt kooritakse kaevandatavalt alalt katend (muld) ja vallitakse see kuni 3 m kõrgustesse aunadesse mäeeraldise teenindusmaa välispiirile müra- ja õhusaaste tõkestamiseks. Ammendatud alad korrastatakse rohumaaks kasutades selleks eelevalt kooritud katendit (seletuskirja p 6, p 7). Kuigi rajatav vall tõkestab mõningasel määral müra- ja õhusaastet ei vähenda see elukeskkonna üldist häiringut. Mäeeraldise teenindusmaa 300 m raadiusse jääb seitse elamut. Piirkonnas ei ole välja kujunenud tööstusala vaid hajusa asutusega ajalooline külakeskkond.

2. Taotletud mahus kaevandamine kahjustaks oluliselt piirkonna ajaloo- ja kultuuripärandit, halvendaks ümbruskonna elanike elamistingimusi ning oleks vastuolus valla üldplaneeringuga. Üldplaneeringu kehtestamisega on omavalitsus andnud elanikele õigustatud ootuse, et nende elukeskkonda väärtustatakse ja säilitatakse.

3. Kanepi valla territooriumil on hetkel avatud 30 kehtiva keskkonnaloaga kruusa- ja liivakarjääri. Lähiajal lisanduvad Laiavangu maardlas veel 2 kruusakarjääri, mille kaevandamisvaru on 4819 tuh. m3. Kõivistiku maaüksusel taotletava karjääriga piirneva Saverna-Jõksi tee ääres on käesoleval hetkel 4 kehtiva keskkonnaloaga karjääri (Saverna II kruusakarjäär, Korjusmäe liivakarjäär, Korjusmäe II liivakarjäär, Korjusmäe III liivakarjäär). Lisaks on Jõksi külas teiselpool Kanepi-Otepää maanteed avatud kehtiva keskkonnaloaga Jõksi liivakarjäär. Piirkonna koormamine liigse kaevandamisega avaldab märkimisväärset mõju kohalikule elukeskkonnale, mõjutab kinnisvara hinda ning halvendab üldiselt piirkonna mainet. Seni kuni lubadega kaevandamiseks antud maavaravaru saab pidada piisavaks (maavaravaru jätkub eeldatavalt vähemalt 10 aastaks ehk varustuskindlus on tagatud), eelistab omavalitsus olemasolevate maardlate lõpuni ammendamist ja korrastamist uute karjääride avamisele.

4. Omavalitsusel on põhiseaduslik kohustus esindada ning kaitsta oma elanike õigusi ja heaolu ning tagada nende elukeskkonna säilimine ja turvalisus. Antud juhul vastandub kaevandusloa taotleja ärihuvi kohalike elanike huvile. Arvestades kaevandamisega kaasnevat kestvat negatiivset mõju kohalikule elukeskkonnale ei pea omavalitsus võimalikuks kaevandamisloa andmisega nõustuda.

MaaPS § 55 lõige 2 punkti 11 alusel on võimalik kaevandamisloa andmisest keelduda, kui kohalik omavalitsus ei ole kaevandamisloa andmisega nõustunud. MaaPS § 55 lõige 4 sätestab, et kui kohaliku omavalitsuse üksus ei ole nõus kaevandamisloa andmisega, võib kaevandamisloa andja taotleja ettepanekul taotleda loa andmiseks nõusolekut Vabariigi Valitsuselt. Vabariigi Valitsus annab loa andmiseks nõusoleku, kui selleks on ülekaalukas riigi huvi.

Olles tutvunud Kanepi vallavalitusele 30.07.2025 Keskkonnaameti dokumendiga nr DM-131823-9 saadetud OÜ KEDOKA poolt Keskkonnaametile edastatud Jõksi II kruusakarjääri keskkonnaloa taotlusega, 25.07.2025 Ristimäe kinnistu (28501:002:0006) omaniku Ülo Laanoja poolt Kanepi vallavalitsuse saadetud kirja nr 6-3/2025/30-1, Muinsuskaitseameti 26.08.2025 kirjaga nr 5-14/2050-1 edastatud seisukoha ning Jõksi küla elanike 12.08.2025 avaldusega nr 6-3/2025/36-1 ja võttes aluseks maapõueseaduse § 49 lõike 6, Kanepi Vallavolikogu 15.02.2024 otsusega nr 1-3/3 kehtestatud Kanepi valla üldplaneeringu ning kohaliku omavalitsuse korralduse seaduse § 22 lõike 2, Kanepi Vallavolikogu

**o t s u s t a b:**

1. Mitte nõustuda Jõksi II kruusakarjääris, asukohaga Põlva maakond Kanepi vald Jõksi küla Kõivistiku maaüksus (katastritunnus 28401:001:1026), maavara kaevandamiseks keskkonnaloa andmisega.

2. Otsus jõustub teatavakstegemisest.

3. Otsuse peale võib esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

volikogu esimees